36-vuotias kotkalainen mies poltti varastorakennuksen ja osti varastetun saksanpaimenkoiran. Kymenlaakson käräjäoikeus tuomitsi hänet kymmenen kuukauden ehdolliseen vankeusrangaistukseen. Häntä syytettiin useista Kotkan tuhopoltoista.

Mistä on kyse? Kymenlaakson käräjäoikeus on tuominnut 36-vuotiaan kotkalaisen miehen kymmenen kuukauden ehdolliseen vankeusrangaistukseen neljästä eri rikoksesta

Tuomio tuli yli 10 000 euron arvoisen varastorakennuksen polttamisesta, eläimen kätkemisrikoksesta ja puukolla uhkailusta

Mies tuomittiin maksamaan myös lähes 15 000 euron korvaukset

Kymenlaakson käräjäoikeus on tuominnut 36-vuotiaan kotkalaisen miehen kymmenen kuukauden ehdolliseen vankeusrangaistukseen neljästä eri rikoksesta.

Tuomio tuli mm. yli 10 000 euron arvoisen varastorakennuksen polttamisesta ja eläimen kätkemisrikoksesta. Mies todettiin syylliseksi myös toisen vahingoittamiseen soveltuneen esineen hallussapitoon ja laittomaan uhkaukseen.

Mies sytytti puurakenteisen varastorakennuksen palamaan kesäkuun puolivälissä. Rakennus ja sen sisällä olleet polttopuut vahingoittuivat käyttökelvottomiksi.

Heinäkuun lopulla mies puolestaan osti tuntemattomalta henkilöltä saksanpaimenkoiran, jonka hän tiesi varastetuksi. Hän maksoi 3 500 euron arvoisesta koirasta 50 euroa.

Elokuun lopulla mies liikuskeli yleisillä alueilla puukon kera, vaikka sen hallussapito ei ollut työtehtävän tai muun hyväksyttävän syyn vuoksi tarpeen. Lisäksi hän juoksi noin sadan metrin matkan ajaen takaa toista miestä puukko kädessä.

Mies tuomittiin myös lähes 15 000 euron korvauksiin. Oikeudenkäyntikulut eli reilu 4000 euroa jää miehen taloudellisen tilanteen vuoksi valtion maksettavaksi.